b'\n_START_ARTICLE_\nToyota F1\n_START_SECTION_\n2002\n_START_PARAGRAPH_\nToyota debiutavo Formul\xc4\x97je 1 2002 sezone su pirmuoju TF102 bolidu, vairuojamu Allano McNisho ir Mika Salo. Nors ekipa tur\xc4\x97jo vien\xc4\x85 i\xc5\xa1 did\xc5\xbeiausi\xc5\xb3 biud\xc5\xbeet\xc5\xb3 tarp vis\xc5\xb3 Formul\xc4\x97s 1 komand\xc5\xb3, ji sugeb\xc4\x97jo pelnyti tik du ta\xc5\xa1kus. Debiuto lenktyn\xc4\x97se Australijoje pasinaudojus masine avarija ekipa peln\xc4\x97 savo pirm\xc4\x85j\xc4\xaf ta\xc5\xa1k\xc4\x85._NEWLINE_Galutin\xc4\x97je rikiuot\xc4\x97je Toyota aplenk\xc4\x97 tik Arrows ekip\xc4\x85, kuri \xc4\xafpus\xc4\x97jus sezonui nebetur\xc4\x97jo biud\xc5\xbeeto. Sezono pabaigoje buvo prat\xc4\x99stos abiej\xc5\xb3 pilot\xc5\xb3 sutartys.\n_START_SECTION_\n2003\n_START_PARAGRAPH_\n\xc4\xaepus\xc4\x97jus 2003 sezonui komanda pasira\xc5\xa1\xc4\x97 sutartis su American ChampCar \xc4\x8dempionu Christiano da Matta ir buvusiu BAR ekipos pilotu Olivier Panis. Sezono metu komandos pilotai fini\xc5\xa1avo kelis kartus ta\xc5\xa1kuose; auk\xc5\xa1\xc4\x8diausia penkta vieta buvo pasiekta Vokietijos GP metu. Sezon\xc4\x85 komand\xc4\x85 baig\xc4\x97 surinkusi 16 ta\xc5\xa1k\xc5\xb3, ta\xc4\x8diau sugeb\xc4\x97jo aplenkti tik Jordan ir Minardi ekipas ir u\xc5\xbeimti 8 viet\xc4\x85.\n_START_SECTION_\n2004\n_START_PARAGRAPH_\nToyota i\xc5\xa1saugojo komandos sud\xc4\x97t\xc4\xaf 2004 m. sezonui, ta\xc4\x8diau sezonas buvo ypa\xc4\x8d sunkus. Abu Toyota bolidai buvo diskvalifikuoti i\xc5\xa1 Kanados GP suradus neleistinas detales. Christiano da Matta pasitrauk\xc4\x97 i\xc5\xa1 ekipos nusivyl\xc4\x99s rezultatais. J\xc4\xaf pakeit\xc4\x97 iki tol buv\xc4\x99s tre\xc4\x8diuoju komandos pilotu Ricardo Zonta._NEWLINE_Komanda surinko ma\xc5\xbeiau ta\xc5\xa1k\xc5\xb3, nei 2003 m., ta\xc4\x8diau i\xc5\xa1saugojo galutin\xc4\x99 8 viet\xc4\x85.\n_START_SECTION_\n2005\n_START_PARAGRAPH_\n2005 m. sezonas Toyota tapo ypa\xc4\x8d s\xc4\x97kmingas. I\xc5\xa1 komandos pasitraukus\xc4\xaf Ricardo Zonta pakeit\xc4\x97 i\xc5\xa1 Williams at\xc4\x97j\xc4\x99s Ralfas Schumacheris, kuris teig\xc4\x97, kad su Toyota ekipa tikisi laim\xc4\x97ti daugiau, nei su Williams. Komanda taip pat tiek\xc4\x97 savo variklius Jordan ekipai._NEWLINE_2005 sezonas tapo kol kas pa\xc4\x8diu s\xc4\x97kmingiausiu Toyota komandai. Ji peln\xc4\x97 ta\xc5\xa1kus beveik visuose GP, \xc5\xa1e\xc5\xa1is kartus ekipos pilotai buvo ant apdovanojim\xc5\xb3 pakylos. Sezonas baigtas surinkus 88 ta\xc5\xa1kus, kuri\xc5\xb3 u\xc5\xbeteko u\xc5\xbeimti 4 pozocij\xc4\x85 galutin\xc4\x97je rikiuot\xc4\x97je.\n_START_SECTION_\n2006\n_START_PARAGRAPH_\nToyota i\xc5\xa1saugojo t\xc4\x85 pa\xc4\x8di\xc4\x85 sud\xc4\x97t\xc4\xaf naujam sezonui ir buvo pirmoji komanda prad\xc4\x97jusi savo \xc5\xbeiemos bandymus, ta\xc4\x8diau jie buvo vidutini\xc5\xa1ki._NEWLINE_Ralfo Schumacherio tre\xc4\x8dioji vieta Australijos GP buvo vienintelis komandos podiumas \xc5\xa1iame sezone. Komanda surinko 35 ta\xc5\xa1kus ir tenkinosi 6 vietoje, BMW-Sauber nusileisdami tik vienu ta\xc5\xa1ku._NEWLINE_Komanda visus nustebino po Australijos GP paskelbusi, kad atsisako technikos direktoriaus Mike Gascoyne paslaug\xc5\xb3 d\xc4\x97l nesutarim\xc5\xb3 su komandos prezidentu John Howett d\xc4\x97l Toyota ateities.\n_START_SECTION_\n2007\n_START_PARAGRAPH_\nT\xc4\x85 pa\xc4\x8di\xc4\x85 sud\xc4\x97t\xc4\xaf Toyota i\xc5\xa1laik\xc4\x97 ir 2007 sezone. Nuo \xc5\xa1io sezono savo variklius Toyota prad\xc4\x97jo tiekti Williams ekipai, kuri iki tol naudojo Cosworth agregatus._NEWLINE_Ralfas Schumacheris peln\xc4\x97 pirm\xc4\x85j\xc4\xaf ta\xc5\xa1k\xc4\x85 Australijos GP, fini\xc5\xa1av\xc4\x99s 8 vietoje. Dar kelis kartus Toyota pilotai fini\xc5\xa1avo ta\xc5\xa1kuose, o i\xc5\xa1 viso surinkusi 13 ta\xc5\xa1k\xc5\xb3 sezon\xc4\x85 baig\xc4\x97 6 vietoje._NEWLINE_2007 spalio m\xc4\x97nes\xc4\xaf Ralfas Schumacheris paskelb\xc4\x97, kad palieka komand\xc4\x85 ir ie\xc5\xa1kos nauj\xc5\xb3 i\xc5\xa1\xc5\xa1uki\xc5\xb3. Pasibaigus sezonui komanda paskelb\xc4\x97, kad jai nepavyko \xc4\xafgyvendinti prie\xc5\xa1sezonini\xc5\xb3 plan\xc5\xb3 ir tikisi 2008 sezonui paruo\xc5\xa1ti visi\xc5\xa1kai nauj\xc4\x85 bolid\xc4\x85.\n_START_SECTION_\n2008\n_START_PARAGRAPH_\n2008 m. sezone ekipa peln\xc4\x97 du fini\xc5\xa1us ant podiumo. Trullis tai padar\xc4\x97 Pranc\xc5\xabzijoje, o Glockas Vengrijoje. I\xc5\xa1 viso surinkusi 56 ta\xc5\xa1kus ekipa sezon\xc4\x85 baig\xc4\x97 5 vietoje.\n_START_SECTION_\n2009\n_START_PARAGRAPH_\n2009 m. sezone ekipa peln\xc4\x97 keturis fini\xc5\xa1us ant podiumo. Konstruktori\xc5\xb3 \xc4\xafskaitoje ekipa u\xc5\xbe\xc4\x97m\xc4\x97 5 viet\xc4\x85._NEWLINE_2009 m. lapkri\xc4\x8dio 4 d. ekipa paskelb\xc4\x97 pasitraukianti i\xc5\xa1 \xc4\x8dempionato. Tai daugiausia privert\xc4\x97 padaryti dideli finansiniai nuostoliai.'